b'\n_START_ARTICLE_\nJoseph Achron\n_START_SECTION_\nBiografija\n_START_PARAGRAPH_\nGim\xc4\x97 1886 m. gegu\xc5\xbe\xc4\x97s 13 d. Lazdijuose. B\xc5\xabdamas 5 met\xc5\xb3 prad\xc4\x97jo grie\xc5\xbeti smuiku, pirmasis mokytojas buvo jo t\xc4\x97vas Abraomas Achronas - smuikininkas meg\xc4\x97jas, mama Berta Maram. Tur\xc4\x97jo jaunesn\xc4\xaf brol\xc4\xaf Isidor Achron, kuris buvo pianistas ir kompozitorius. J. Achronas b\xc5\xabdamas 7 met\xc5\xb3 koncertavo Var\xc5\xa1uvoje, paauglyst\xc4\x97je keliavo ir koncertavo \xc4\xafvairiuose Rusijos imperijos miestuose. 1899-1904 m. mok\xc4\x97si Sankt Peterburgo konservatorijoje (L. Auerio smuiko klas\xc4\x97je), v\xc4\x97liau kompozicijos mok\xc4\x97si pas Anatolij\xc5\xb3 Liadov\xc4\x85._NEWLINE_1911 m. \xc4\xafstojo \xc4\xaf \xc5\xbdyd\xc5\xb3 liaudies muzikos draugij\xc4\x85, kur b\xc5\xabdamas jos nariu aktyviai tyrin\xc4\x97jo ir dom\xc4\x97josi \xc5\xbeyd\xc5\xb3 muzika. Pirmasis kompozitoriaus k\xc5\xabrinys buvo Hebraj\xc5\xb3 melodija 1911 m., \xc5\xa1\xc4\xaf k\xc5\xabrin\xc4\xaf puikiai \xc4\xafvertino \xc5\xbeinomas smuikininkas Jascha Heifetzas. 1913-1916 d\xc4\x97st\xc4\x97 Charkovo konservatorijoje. 1916-1918 m. tarnavo Rusijos imperijos kariuomen\xc4\x97je. Po I pasaulinio karo, tarp 1919-1922 met\xc5\xb3 keliavo ir koncertavo visoje Ryt\xc5\xb3 ir Centrin\xc4\x97je Europoje, i\xc5\xa1 viso sureng\xc4\x97 apie 1000 pasirodym\xc5\xb3. Koncertuodamas, tuo pa\xc4\x8diu dirbo Leningrado meninink\xc5\xb3 s\xc4\x85jungos departamento smuikinink\xc5\xb3 mokyklos vadovu._NEWLINE_1922 m. persikraust\xc4\x97 gyventi \xc4\xaf Berlyn\xc4\x85, kur kartu su Michail Gnesin atidar\xc4\x97 \xc5\xbeyd\xc5\xb3 muzikos parduotuv\xc4\x99 Yivneh. 1924 m. i\xc5\xa1vyko \xc4\xaf Palestin\xc4\x85, kur praleido kelis m\xc4\x97nesius. 1925 m. i\xc5\xa1vyko \xc4\xaf JAV ir \xc4\xafsik\xc5\xabr\xc4\x97 Niujorke, kur dirbo smuiko mokytoju Westchester konservatorijoje. 1927 m. koncertavo kartu su Bostono simfoniniu orkestru. 1934 m. persik\xc4\x97l\xc4\x97 gyventi \xc4\xaf Holivud\xc4\x85, kur k\xc5\xabr\xc4\x97 muzik\xc4\x85 filmams, pjeses styginiam kvartetui, smuikui bei toliau koncertavo. 1936 m. koncertavo kartu su Los And\xc5\xbeelo filharmonijos orkestru. Mir\xc4\x97 1943 m. baland\xc5\xbeio 29 d. Los And\xc5\xbeele.'